Касцёл Святога Юрыя (Вялікія Свіранкі)

**Касцёл Святога Юрыя** (, ) — драўляны каталіцкі храм у вёсцы Вялікія Свіранкі Астравецкага раёна Гродзенскай вобласці. Уваходзіць у склад Астравецкага дэканата Гродзенскай дыяцэзіі. Касцёл размешчаны ў цэнтры вёскі. Помнік драўлянага дойлідства ў стылі барока другой паловы XVII ст. — уключаны ў Дзяржаўны спіс гісторыка-культурных каштоўнасцей Рэспублікі Беларусь (шыфр 413Г000731).

## Гісторыя 
Першае пісьмовае сведчанне пра касцёл Святога Юрыя ў Свіранках датавана 1498 г..

Фундатарамі касцёла з’яўляліся ўладальнікі маёнтка Свіранкі князі Свірскія. Паводле выпісу (экстракту) з фундуша свіранскага касцёла ад 1498 года касцёлу надаваліся дзесяціна і воск. Фундуш быў дадзены Аленай Даўгірдаўнай, жонкай князя Петкі Свірскага.

Фундацыя алтара ў Свіранках была зроблена ўнучкай Алены Даўгірдаўны — Альжбетай, дачкой Рыгора Станькавіча Осціка і Аляксандры Петкаўны Свірскай, жонкай Мікалая Станіслававіча Кезгайлы. Паводле тастамента Мікалая Станіслававіча Кезгайлы ад 15 мая 1523 года на алтар надаваўся адзін арнат аксамітны чорны, а другі залачоны, падбіты гарнастаямі. Акрамя таго, прадпісвалася аздобіць алтар «imagines sculptas» разьбой за 10 коп грошаў літоўскіх.

У пачатку XVI ст. князь Ян Талімунтавіч Свірскі запісаў касцёлу шэсць азёр са сваіх уладанняў.

У 1503 г. згадваецца плябан свіранскі Пётр. У 1526 г. плябанам свіранскага касцёла быў Раман Мілавідавіч.

Пасля смерці князя Ждана Аляксандравіча Свірскага плябан свіранскі Станіслаў 12 мая 1535 г. судзіўся наконт атрымання падаткаў (дзесяціны) з маёнтка Ясень на касцёл у Свіранках.

Наступны фундушовы запіс на плябанію і алтарыю свіранскую зроблены ў 1543 г. княжной Марынай Жданавай Свірскай.

У 1559 г. касцёлу перайшло 13 дымоў падданых сялян.

У рэестры дакументаў 1561 г. зафіксаваны акт аб замене касцельнага става ў маёнтку Ясень на зямлю, якую атрымалі плябан і алтарыста свіранскі.

У другой палове XVI ст., калі маёнткам Свіранкі валодаў Рыгор Рыгоравіч Осцік, касцёл быў драўляным аднавежавым са званом і драўлянай званіцай з двума званамі.

Паводле дакументаў Галоўнага трыбунала Вялікага Княства Літоўскага ад 11.05.1593 г., князь Ян Баляслававіч Свірскі ў 1593 г. саступіў фундатарскія правы на касцёл віленскаму войскаму Яну Абрамовічу. Касцёл, як парафіяльны, уваходзіў у Свірскі дэканат Віленскай дыяцэзіі.

Падчас вайны Расіі і Рэчы Паспалітай 1654—1667 гг. касцёл і двор Свіранкі былі спалены.

Прадстаўнікі свіранскага касцёла ў 1669 г. бралі ўдзел у сінодзе віленскага біскупа Аляксандра Сапегі.

У 1669—1671 гг. касцёл адбудоўваецца за кошт сродкаў Віленскай капітулы. Менавіта гэты будынак з невялікімі пераробкамі захаваўся да нашага часу, аб чым яскрава сведчыць план касцёла.

У 1690 г. пры касцёле пабудаваны драўляны кляштар місіянераў. Пры кляштары існаваў шпіталь.

Падчас Паўночнай вайны 1700—1721 гг. касцёл быў пашкоджаны і затым адноўлены дзякуючы намаганням суфрагана віленскага Мацея Юзафа Анцуты.

Згодна з падымнай тарыфай Ашмянскага павета, у 1717 г. у Свіранскай парафіі налічвалася 147 дымоў (з кожнага дыма плацілі па 3 злотых і 10 грошаў).

Паводле даследавання Яна Курчэўскага, у 1781 г. Свіранская парафія налічвала 6028 парафіян і была самай вялікай на тэрыторыі сучаснай Астравеччыны.

У 1781—1828 гг. у Свіранках працавалі парафіяльная і прыкляштарная школы.

У 1880—1890-х гг. каталіцкая парафія ў Свіранках налічвала 4586 чалавек. На рэштках адной з вежаў аб гэтым захаваліся запісы — kryty 1873 r. (крыты 1873 г.) і 1877.

Памятная дошка ў касцёле распавядае пра тое, што напрыканцы XIX ст. тут служыў і ў 1883 г. памёр ксёндз-пробашч Напалеон Качынскі.

У 1910 г. каля касцёла Святога Юрыя ў Вялікіх Свіранках узведзена двух’ярусная чацверыковая званіца. У 1909—1920 гг. ксяндзом-пробашчам касцёла быў Валяр’ян Голяк.

У 1927 г. сіламі парафіян вёўся рамонт касцёла, што пацвярджаюць надпісы з датай і прозвішчамі, пакінутыя на адной з дошак шалёўкі.

Пасля смерці ксяндза Юзафа Хлявінскага ў 1953 г. касцёл у Вялікіх Свіранках быў зачынены ўладамі і выкарыстоўваўся як сельскагаспадарчы склад.

На тэрыторыі Свіранскай парафіі, у вёсцы Падольцы, у 1995 г. была пабудавана капліца Маці Божай Чэнстахоўскай, асвечаная 14 мая 1995 г.

У 1998 г. касцёл Святога Юрыя вернуты парафіянам, а ў 1999 г. адбудаваны на сродкі вернікаў Свіранскай парафіі.

У цяперашні час вядзецца рамонт касцёла на сродкі парафіян.

## Архітэктура 
Будынак касцёла прамавугольны ў плане, з пяціграннай апсідай, накрыты двухсхільным дахам, які пад апсідай пераходзіць у вальмавы. Па баках — дзве закрысціі розных памераў.

Галоўны фасад мае трохвугольны франтон з акенцам у цэнтры і фланкіраваны чацверыковымі вежамі. Іх завяршэнні не захаваліся, але пад дахам ёсць рэшткі вежаў з вокнамі. Над франтонам — невялікі васьмігранны барабан, накрыты шатровым дахам. Невысокі ўваходны прытвор таксама накрыты двухсхільным дахам з трохвугольным франтонам. Сцены прарэзаны лучковымі аконнымі праёмамі і ашаляваныя.

У інтэр’еры сцены падзелены пілястрамі з філёнгамі ў ніжніх частках і ашаляваныя гарызантальна. Столь плоская на падугах, аддзелена ад сцен тонкім гзымсам. Па баках нартэкса размешчаны вежы: з правай па вітай лесвіцы можна патрапіць на хоры, з левай — у паддашкавае памяшканне.

Першапачаткова двухвежавы касцёл  быў пабудаваны ў другой палове XVII ст. у стылі барока, а пасля перабудовы другой паловы XIX ст. набыў сучасны выгляд з рысамі барочнага класіцызму.

У склад архітэктурнага ансамбля касцёла ўваходзяць драўляныя будынкі плябаніі і шпіталя, а таксама рэшткі званіцы з мураванай агароджай, пахаванні святароў.

Пабудаваная ў 1910 г. двух’ярусная званіца складалася з бутавых камянёў (глухі ніжні ярус) і цэглы (верхні ярус). З усіх бакоў верхні ярус быў прарэзаны двума высокімі паўцыркульнымі праёмамі.

## Ксяндзы і плябаны 
У архіўных крыніцах узгадваюцца:
* 1503 г. — плябан Пётр;
* 1508 г. — плябан, ксёндз Марцін;
* 1524 г. — плябан, ксёндз Ян Альбінус;
* 1526 г. — плябан Раман Мілавідавіч;
* 1535 г. — плябан Станіслаў;
* 1541 г. — плябан, ксёндз Андрэй, віленскі дэкан і канонік (?);
* 1563 г., 1578 г. — плябан, ксёндз Андрэй Вінскі;
* 1632 г., 1649 г. — плябан, ксёндз Войцех Жабінскі, 1635—1651 гг. — прэлат катэдральны, афіцыял віленскі;
* 1784 г. — ксёндз Ігнацій Тавянскі, вікарый;
* 1827 г. — плябан, ксёндз Іваноўскі;
* 1830 г. (?) — ксёндз Ян Цывінскі;
* 1883 г. (год смерці) — ксёндз-пробашч Напалеон Качынскі;
* 1895 г. (год смерці) — ксёндз-пробашч Францішак Ярмаловіч (гады жыцця — 1820—1895; пахаваны ля касцёла (захавалася магіла));
* 1909 г. — ксёндз-пробашч Прышманд (?);
* 1909—1920 гг. — служэнне ксяндза-пробашча Валяр’яна Голяка;
* 1920—1930 гг. — пробашч Ян Сялевіч.
* 1930—1953 гг. — пробашч Юзаф Хлявінскі (гады жыцця — 1881—1953; пахаваны ля касцёла (захавалася магіла)).

Пасля вяртання будынка касцёла вернікам і адбудовы ў 1999 г. у касцёле служылі ксяндзы: Леанард Чухоньскі, Казімір Ляховіч, Павел Гардзейчык, з канца 2021 г. і па цяперашні час — ксёндз Аляксандр Сямінскі.

## Галерэя 

Файл:Фрагменты вежаў пад дахам касцёла.jpg|Фрагменты вежаў пад дахам касцёла
Файл:Надпісы на рэштках адной з вежаў касцёла (1873 і 1877 гг.).jpg|Надпісы на рэштках адной з вежаў касцёла (1873 і 1877 гг.)
Файл:Звон у касцёле Святога Юрыя (Вялікія Свіранкі).jpg|alt=
Файл:Касцёл Святога Юрыя (Вялікія Свіранкі). Алтар.jpg|alt=
Файл:Інтэр'ер касцёла Святога Юрыя (Вялікія Свіранкі).jpg|alt=
Файл:Касцёл Святога Юрыя (Вялікія Свіранкі). Амбон.jpg|alt=
Файл:Памятная дошка ў гонар ксяндза-пробашча Напалеона Качынскага.jpg|alt=
Файл:Касцёл Святога Юрыя (Вялікія Свіранкі). Від збоку (2018 г.).jpg|Касцёл Святога Юрыя, 2018 г.
Файл:Касцёл Святога Юрыя (Вялікія Свіранкі), галоўны ўваход, 2020 г.jpg|Касцёл Святога Юрыя, 2020 г.
Файл:Касцёл Святога Юрыя (Вялікія Свіранкі) Рэшткі званіцы (2018 г.).jpg|Рэшткі званіцы, 2018 г.
Файл:Касцёл Святога Юрыя (Вялікія Свіранкі). Зiма 2022 г.jpg|Касцёл Святога Юрыя. Зiма 2022 г.
Файл:Касцёл Святога Юрыя (Вялікія Свіранкі), 2020 г.jpg|Касцёл Святога Юрыя, 2020 г.
Файл:Старая пячатка пробашча Свіранскай парафіі.jpg|Старая пячатка пробашча Свіранскай парафіі
Файл:Надпісы з унутранага боку шалёўкі (1927 г.).jpg|Надпісы з унутранага боку шалёўкі (1927 г.)
Файл:Касцёл Святога Юрыя (Вялікія Свіранкі). Рамонт (2023 г.).jpg|Касцёл Святога Юрыя, 2023 г.
Файл:Касцёл Святога Юрыя (Вялікія Свіранкі) падчас рамонту (2023 г.).jpg|Касцёл Святога Юрыя падчас рамонту, 2023 г.

## Крыніцы 
## Літаратура 
* *Кулагін А. М.* Каталіцкія храмы Беларусі: Энцыкл. даведнік / А. М. Кулагін.
* *Świderski, A. J.* Dekanat Świrski w 1784 r. w świetle opisów plebanów / A. J. Świderski. — Białystok, 2004.
* Przyszłość kultury Polaków na kresach. — Т. 2: materiały z Konferencji Naukowej w Drohiczynie 1—3 maj 2000 poprzedzającej Kongres Kultury Polskiej, 2000.
* Галоўны архіў старажытных актаў у Варшаве (Archiwum Główne Akt Dawnych w Warszawie): архіўныя дакументы.
* Архіў Віленскай капітулы // Бібліятэка Акадэміі навук Літвы імя Урублеўскіх (Vilniaus kapitulos dokumentų fondas // Lietuvos mokslų akademijos Vrublevskių biblioteka): архіўныя дакументы.

## Спасылкі 
* Вялікія Свіранкі — парафія Св. Юрыя // catholic.by
* 
* У Свіранскай парафіі з’явіўся ксёндз-пробашч // «Астравецкая праўда»

Катэгорыя:Вялікія Свіранкі
Катэгорыя:Касцёлы Астравецкага раёна
Катэгорыя:Касцёлы Гродзенскай дыяцэзіі
Катэгорыя:Драўляныя касцёлы Беларусі